Дело C‑80/16
ArcelorMittal Atlantique и Lorraine SASU
срещу
Ministre de l’Écologie, du Développement durable et de l’Énergie
(Преюдициално запитване,
отправено от Tribunal administratif de Montreuil)
„Преюдициално запитване — Околна среда — Директива 2003/87/ЕО — Член 10а, параграф 1 — Схема за търговия с квоти за емисии на парникови газове в Европейския съюз — Разпределяне на безплатни квоти — Решение 2011/278/ЕС — Валидност — Принцип на добра администрация — Определяне на продуктовия показател за течни черни метали — Позоваване на данни от BREF за производството на желязо и стомана и на насоките за определяне на показателите за течни черни метали — Понятие „сходни продукти“ — Референтни инсталации — Задължение за мотивиране“
Резюме — Решение на Съда (първи състав) от 26 юли 2017 г.
1.        Околна среда — Атмосферно замърсяване — Директива 2003/87 — Схема за търговия с квоти за емисии на парникови газове — Преходни правила за безплатното разпределяне на квоти — Показатели, които трябва да се приложат за изчисляване на разпределянето — Решение на Комисията за определяне на показателите за течни черни метали — Използване на данни от референтни документи относно най-добрите налични техники, изготвени в съответствие с Директива 2008/1 с оглед на определяне на тези показатели — Допустимост
(член 10а, параграф 2 от Директива 2003/87 на Европейския парламент и на Съвета; Решение 2011/278 на Комисията)
2.        Околна среда — Атмосферно замърсяване — Директива 2003/87 — Схема за търговия с квоти за емисии на парникови газове — Преходни правила за безплатното разпределяне на квоти — Показатели, които трябва да се приложат за изчисляване на разпределянето — Решение на Комисията за определяне на показателите за течни черни метали — Прилагане на същия показател по отношение на заместимите продукти — Определяне на показателя на агломерата, като се взема предвид инсталация, която произвежда едновременно този агломерат и гранули — Допустимост
(член 10а, параграф 2 от Директива 2003/87 на Европейския парламент и на Съвета; съображения 2 и 4 от Решение 2011/278 на Комисията)
3.        Актове на институциите — Мотивиране — Задължение — Обхват
(член 296 ДФЕС)
1.      Следва да се посочи, че в приложение на член 10а, параграф 2 от Директива 2003/87 Комисията разполага с широко право на преценка при определянето на показателите за отделните отрасли и подотрасли. Всъщност упражняването му предполага тя да взема решения и да прави сложни технически и икономически оценки. Единствено явно неподходящият характер на приета в тази област мярка може да засегне законосъобразността на последната (решения от 8 септември 2016 г., Borealis и др., C‑180/15, EU:C:2016:647, т. 45 и от 26 октомври 2016 г., Yara Suomi и др., C‑506/14, EU:C:2016:799, т. 37).
От съображение 11 от Решение 2011/278 следва, че когато липсват данни или събраните данни не са в съответствие с методиката за определяне на показателите, за тази цел се използва информация относно настоящите равнища на емисии и консумация при използване на най-ефективните техники — главно въз основа на справочните документи за най-добрите налични техники (BREFs). По-специално, поради липсата на данни за третирането на отпадните газове, подаваната извън инсталацията топлинна енергия и производството на електроенергия, стойностите на продуктовите показатели за кокса и течните черни метали са получени чрез изчисления на преките и непреките емисии на база на информация за съответните енергийни потоци от съответния BREF и приетите обичайни стойности на коефициентите на емисиите, посочени в НМД 2007 (решения от 8 септември 2016 г., Borealis и др., C‑180/15, EU:C:2016:647, т. 47 и от 26 октомври 2016 г., Yara Suomi и др., C‑506/14, EU:C:2016:799, т. 39).
Освен това, що се отнася до отпадните газове, генерирани при производството на течни черни метали, от съображение 32 от Решение 2011/278 следва, че продуктовите показатели отчитат ефективното оползотворяване на енергия от отпадни газове и емисиите, свързани с тяхното използване. За тази цел при определянето на стойностите на показателите за продукти, при чието производство се генерират отпадни газове, в голяма степен е отчетено въглеродното съдържание на тези отпадни газове (решения от 8 септември 2016 г., Borealis и др., C‑180/15, EU:C:2016:647, т. 48 и от 26 октомври 2016 г., Yara Suomi и др., C‑506/14, EU:C:2016:799, т. 40).
При тези обстоятелства не изглежда, че основавайки се в Решение 2011/278 на данните от BREF за производството на желязо и стомана и на НМД 2007 при определянето на показателя за течните черни метали, Комисията е нарушила възложеното ѝ задължение за използване на най-точните и актуални налични научни данни, нито пък принципа на добра администрация.
(вж. т. 31—34)
2.      Вж. текста на решението.
(вж. т. 37—49)
3.      Вж. текста на решението.
(вж. т. 52 и 53)